Gewilde restaurant van groot bedrag kontant beroofMarshall Security op die toneel. Foto: Verskaf Drie gewapende mans het Woensdagoggend op ŉ gewilde restaurant in Durban toegeslaan en dit van ŉ onbekende hoeveelheid kontant beroof. Kyle van Reenen, woordvoerder van Marshall Security, het gesê die oggendbestuurder is deur drie mans genader wat voorgegee het hulle soek werk, toe hy die restaurant vir die dag oopgemaak het. Die restaurant is in ŉ winkelsentrum in Kensingtonweg in Durban-Noord geleë. “Een van die verdagtes het na bewering die bestuurder met ŉ mes aangehou, terwyl ŉ ander verdagte, wat met ŉ vuurwapen gewapen was, aangedring het op geld en sy selfoon,” het Van Reenen gesê. Die verdagtes het die bestuurder glo met die kolf van die vuurwapen aangerand en te voet gevlug. “Hulle het na bewering met ŉ groot hoeveelheid geld, ŉ selfoon en skootrekenaar weggekom.” Veiligheidswagte van Marshall Security en polisiebeamptes van die Durban-Noord-polisiestasie was kort nadat die rooftog aangemeld is, op die toneel. Die verdagtes kon egter nie opgespoor word nie en is steeds soek. Die polisie ondersoek die voorval.